นายแบงก์เชื่อหากไทยสงบเร็วกระทบจีดีพีไม่เกิน 1-1.5%
"บุญทักษ์" เชื่อจีดีพีถูกกระทบไม่เกิน 1-1.5% ถ้าการเมืองสงบเร็ว และไม่มีเหตุการณ์รุนแรงอีก
28 เม.ย. 2553

"บุญทักษ์" เชื่อจีดีพีถูกกระทบไม่เกิน 1-1.5% ถ้าการเมืองสงบเร็ว และไม่มีเหตุการณ์รุนแรงอีก
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า คาดการณ์ว่าอัตราขยายตัวทางเศรษฐกิจ (จีดีพี) ปีนี้น่าจะถูกกระทบไม่เกิน 1-1.5% ถ้าความไม่สงบทางการเมืองไม่ยืดเยื้อออกไปนานกว่านี้ รวมถึงไม่เกิดความรุนแรงขึ้นมาอีก 
ทั้งนี้ เพราะเศรษฐกิจโดยรวมยังพอไปได้ การส่งออกเติบโตได้ 40% การนำเข้าขยายตัวได้ 50% จึงคาดว่าจีดีพีปีนี้จะโตได้ 3-4% ขณะที่การขยายสินเชื่อจะเติบโต 1-1.5 เท่าของจีดีพี
“ประเทศไทยอยู่ในช่วงของการเรียนรู้ประชาธิปไตย สุดท้ายคนที่เป็นเจ้าของประเทศ คนที่มีสิทธิก็คือประชาชน เรากำลังพัฒนาไป แต่ไม่ควรละเมิดสิทธิผู้อื่น และยึดสันติวิธี” นายบุญทักษ์ กล่าว